Решение на Съда (втори състав) от 16 май 2024 г. (преюдициално запитване от Bundesarbeitsgericht - Германия) – Konzernbetriebsrat der O SE & Co. KG/Vorstand der O Holding SE
(Дело C-706/22)1
(Преюдициално запитване — Европейско дружество — Регламент (ЕО) 2157/2001 — Член 12, параграф 2 — Участие на заетите лица — Регистрация на европейското дружество — Условия — Предварително прилагане на процедурата за преговори относно участието на заетите лица съгласно Директива 2001/86/ЕО — Европейско дружество, учредено и регистрирано без заети лица, станало дружество майка на дъщерни дружества, в които са наети заети лица — Задължение за откриване впоследствие на процедурата за преговори — Липса — Член 11 — Злоупотреба с европейско дружество — Лишаване на заетите лица от право на участие — Забрана)
Език на производството: немски
Запитваща юрисдикция
Bundesarbeitsgericht
Страни в главното производство
Жалбоподател: Konzernbetriebsrat der O SE & Co. KG
Ответник: Vorstand der O Holding SE
Диспозитив
Член 12, параграф 2 от Регламент (ЕО) № 2157/2001 на Съвета от 8 октомври 2001 година относно Устава на Европейското дружество (SE), във връзка с членове 3–7 от Директива 2001/86/ЕО на Съвета от 8 октомври 2001 година за допълнение на Устава на европейското дружество по отношение на участието на заетите лица,
трябва да се тълкува в смисъл, че
когато холдингово европейско дружество (SE), съставено от участващи дружества, които не наемат заети лица и нямат дъщерни дружества, наели заети лица, е регистрирано, без преди това да са водени преговори относно участието на заетите лица в управлението, тази разпоредба не съдържа задължение такива преговори да бъдат започнати впоследствие, след като SE е придобило контрол върху дъщерни дружества, които наемат заети лица в една или повече държави членки.
____________
1     ОВ C 71, 27.2.2023 г.